Medhi Benatia

Medhi Benatia (, s. 17. huhtikuuta 1987 Courcouronnes, Ranska) on marokkolainen uransa päättänyt jalkapalloilija. Hän oli pelipaikaltaan keskuspuolustaja. 
Benatian ammattilaisura alkoi Olympique de Marseillessa ja hän edusti sittemmin Euroopan pääsarjoissa muun muassa Udinesea, AS Romaa, Bayern Müncheniä ja Juventusta. Hän pelasi Marokon maajoukkueessa yhteensä 66 ottelua vuosina 2008–2019 ja edusti maataan MM-kilpailuissa 2018 sekä neljissä Afrikan-mestaruuskilpailuissa.
Seurajoukkueura.
Benatia siirtyi Marseillesta Ranskan Ligue 2:ssa pelanneeseen Clermontiin kesäkuussa 2008. Hän pelasi joukkueessa kaksi kautta, kunnes italialainen Udinese teki Benatian kanssa helmikuussa 2010 viiden vuoden sopimuksen. Benatia siirtyi kesällä Udineseen. Hän nousi avauskaudellaan joukkueen avauskokoonpanoon ja pelasi kauden aikana 34 Serie A -ottelua, joissa hän teki kolme maalia. Hänen ensimmäinen Serie A:n ottelu oli 11. syyskuuta 2010 Interiä vastaan.
13. heinäkuuta 2013 Benatia siirtyi viiden vuoden sopimuksella AS Romaan. Siirtosummaksi uutisoitiin 13,5 miljoonaa euroa. Hän riitautui kauden 2013–14 aikana Roman seurajohdon kanssa ja siirtyikin näin elokuussa 2014 Saksan suurseuraan Bayern Müncheniin. Debyyttikaudellaan Bayernissa Benatia pelasi 15 sarjaottelua ja teki yhden maalin, kun seura voitti Bundesliigan mestaruuden. Mestarien liigassa hän pelasi kaudella 2014–2015 seitsemän ottelua ja teki maalin välierien toisessa osaottelussa FC Barcelonaa vastaan. Bayernin mestaruuteen jälleen päättyneellä kaudella 2015–2016 Benatia pelasi Bundesliigassa 14 ottelua ja teki yhden maalin. Mestarien liigassa hän pelasi kuusi ottelua. Benatia oli kaudella 2015–2016 voittamassa myös Saksan cupia, jossa hän pääsi kentälle vain välieräottelussa Werder Bremeniä vastaan.
Heinäkuussa 2016 Benatia siirtyi italialaiseen Juventukseen vuoden lainalla, joka maksoi 3 miljoonaa euroa. Juventuksessa Benatia pelasi 15 Serie A:n ottelua ja teki yhden maalin, kun Juventus voitti Italian mestaruuden. Hän pelasi kaudella 2016–2017 myös viisi Mestarien liigan ottelua sekä Juventuksen voittamassa Italian cupissa yhden ottelun. Lainasopimukseen sisältyi osto-optio ja Benatia siirtyi kesällä 2017 pysyvästi Juventukseen. Juventus voitti jälleen Italian mestaruuden sekä Italian cupin. Benatia pelasi kaudella 2017–2018 Serie A:ssa 20 ottelua, joissa hän teki kaksi maalia, Mestarien liigassa kahdeksan ottelua ja Italian cupissa kolme ottelua. Hän teki 9. toukokuuta 2018 Juventuksen 4–0-voittoon päättyneessä Italian cupin loppuottelussa AC Milania vastaan joukkueensa ensimmäisen ja kolmannen maalin. Kolmannella kaudellaan Juventuksessa Benatian peliaika väheni huomattavasti ja hän pelasi syyskaudella 2018 vain viisi ottelua sekä yhden Mestarien liigan ottelun.
Tammikuussa 2019 Benatia siirtyi Juventuksesta qatarilaiseen Al-Duhailiin 8 miljoonan euron siirtosummalla. Hän pelasi Al-Duhailissa 2,5 kauden aikana yhteensä 38 Qatar Stars Leaguen ottelua, joissa hän teki yhden maalin. AFC Champions Leaguessa hän pelasi yhteensä 18 ottelua ja teki yhden maalin. Hän voitti Qatarin mestaruuden kaudella 2019–2020 ja Qatarin Emiirin cupin kaudella 2018–2019.
Heinäkuussa 2021 Benatia siirtyi Turkin Superliigan Fatih Karagümrükiin. Hän pelasi syyskaudella 2021 vain kuusi ottelua ja ilmoitti 9. joulukuuta 2021 lopettavansa uransa.
Maajoukkueura.
Maajoukkuetasolla Benatia edusti nuorten tasolla muun muassa Ranskan alle 16-vuotiaiden maajoukkuetta, jossa pelasi tuolloin myös Karim Benzema ja Samir Nasri. Benatia siirtyi vuonna 2008 edustamaan aikuisten tasolla Marokkoa. Hän teki ensimmäisen maalinsa Marokon paidassa 4. kesäkuuta 2011 Afrikan kisojen karsintaottelussa Algeriaa vastaan.
Afrikan-mestaruuskilpailut 2012.
Marokko selvitti myös tiensä Afrikan-mestaruuskisoihin karsintojen kautta ja Benatia tuli valituksi vuoden 2012 Afrikan-mestaruuskisoihin. Marokko kuitenkin jäi alkulohkoon. Benatia pelasi turnauksessa kaksi ottelua saatuaan turnauksen aikana kaksi keltaista korttia, jonka myötä hän joutui pelikieltoon viimeisestä ottelusta.
Afrikan-mestaruuskilpailut 2013.
Benatia pelasi Afrikan-mestaruuskilpailuissa 2013 täydet minuutit jokaisessa kolmessa alkulohko-ottelussa Marokon jäädessä turnauksessa pudotuspelien ulkopuolelle.
Afrikan-mestaruuskilpailut 2017.
Benatia toimi Marokon kapteenina Afrikan-mestaruuskilpailuissa 2017 ja pelasi täydet minuutit jokaisessa neljässä ottelussa, kun maa putosi puolivälierissä Egyptille.
MM-kilpailut 2018.
Benatia pelasi MM-kilpailuissa 2018 kahdessa ensimmäisessä alkulohko-ottelussa Irania ja Portugalia vastaan. Marokko ei selvinnyt turnauksessa pudotuspeleihin.
Afrikan-mestaruuskilpailut 2019.
Benatia nimettiin jälleen Marokon kapteeniksi Afrikan-mestaruuskilpailuihin 2019. Hän pelasi avauskokoonpanossa kahdessa ensimmäisessä alkulohko-ottelussa Namibiaa ja Norsunluurannikkoa vastaan, mutta ei pelannut turnauksessa muissa otteluissa.
Lokakuussa 2019 Benatia kertoi lopettavansa maajoukkueuransa. Hän pelasi Marokon maajoukkueessa yhteensä 66 ottelua ja teki niissä kaksi maalia: ensimmäisen 4. kesäkuuta 2011 Algeriaa vastaan ja toisen 11. marraskuuta 2017 Norsunluurannikkoa vastaan.
Uran jälkeen.
Peliuransa jälkeen Benatia on työskennellyt Olympique de Marseillen organisaatiossa neuvonantajana ja urheilutoimenjohtajana. Hän aloitti nykyisessä tehtävässään urheilutoimenjohtajana tammikuussa 2025.
Yksityiselämä.
Benatian isä on kotoisin Marokosta ja äiti Algeriasta.